Source: https://www.cronicavioleta.ro/search?updated-max=2018-05-09T15:19:00%2B03:00
Timestamp: 2018-08-21 18:16:18+00:00

Document:
Etapa fotbaliștilor împrumutați #5mai
S-a cam fâsâit tensiunea pe la cluburile pe care le urmărim în ligile inferioare. În L2 s-a stabilit oficial prima promovată, Dunărea Călărași, iar timișenele sunt ca și salvate de la retrogradare. În L3 Reșița mai speră la o decizie care să penalizeze Șirineasa, altfel și acolo promovarea este jucată. La retrogradare nici nu știu prea clar care-s regulile, datorită rolului jucat de Centrul Național de Pregătire Timișoara, însă Giarmata cred că mai are emoții. Se va juca la foc continuu în această lună în primele trei ligi, astfel că mă gândesc să postez doar sintezele de etapă, dacă nu se întâmplă ceva interesant.
Deși au condus la pauză liderul, Ripensia s-a văzut învinsă într-un final cu 3-1. Lui Bocșan i s-a alăturat în mod excepțional și Golda în primul unsprezece. Contra a rămas pe bancă.
Victorie la limită pe Știința, deși Politehnica a evoluat mare parte a meciului cu un om în plus. Motreanu a fost rezervă nefolosită.
Nimic nou pe frontul călărășean, care și-a asigurat promovarea cu victoria în fața Ripensiei.
Victorie cu scandal pentru Reșița, 2-1 la Giarmata, unde oaspeții au înscris golul decisiv din ofsaid. Podină a intrat pe parcursul meciului.
Lugojenii au pierdut la Sebiș, 1-2. Fundașii Filip și Fridrich au fost titulari, Pădurariu a intrat pe parcurs.
În mod ușor surprinzător, Ghiroda a pierdut la scor, 1-4, în fața Șoimilor din Lipova. Conduși cu 0-3 la pauză, Totic a fost înlocuit cu Matiș, iar Pop și Ciobanu au fost introduși. Lazăr s-a numărat printre integraliști.
Precum scriam, Giarmata a pierdut acasă cu Reșița. Sporin tot titular.
Ligă Min. G. Notă
Cristian Bocșan Ripensia L2 90 0 -
Mario Contra Ripensia L2 0 0 -
Denis Golda Ripensia L2 75 0 -
Radu Motreanu ASU Politehnica L2 0 0 -
Cătălin Doman D. Călărași L2 0 0 -
Cristian Podină CSM Reșița L3 xx 0 -
Harald Fridrich CSM Lugoj L3 90 0 -
Cristian Pădurariu CSM Lugoj L3 45 0 -
Daniel Filip CSM Lugoj L3 90 0 -
David Filip CSM Lugoj L3 0 0 -
Narcis Popan CSM Lugoj L3 0 0 -
Denis Ciobanu ACS Ghiroda L3 45 0 -
Damir Totic ACS Ghiroda L3 45 0 -
Alexandru Lazăr ACS Ghiroda L3 90 0 -
Alexandru Dincă ACS Ghiroda L3 0 0 -
David Pop ACS Ghiroda L3 45 0 -
Sinisa Sporin M. Giarmata L3 90 0 -
* Notele sunt preluate din Fotbal Vest, exceptând cele îngroșate, pe care le-am acordat noi
** Jucătorii cu minutele în bold au fost titulari
*** xx = nu există informaţii la-ndemână despre minutele jucate
Postat de Stefan Carpanu la 09:22 Niciun comentariu :
Concluzii la finalul Ligii Elitelor
S-a terminat acest sezon la Elite. La U19, unde am luptat multă vreme pentru locul secund, am pierdut aerul din pânze după victoria cu CFR Cluj. La U17 am lăsat mai mult de dorit, cu doar două victorii obținute. Clubului, care a sacrificat sectorul juvenil cu consecvență în ultimii trei ani, îi va reveni dificila misiune de a reclădi aceste două formații pentru a mai spera la Liga Elitelor în sezonul următor.
U19: Poli - CSM Reșița 1:2 (1:0)
Pentru toate laudele primite de gruparea U19, care și-a depășit condiția în prima parte a campionatului și a reușit să stea aproape de vârful clasamentulului, aceste ultime două luni au reprezentat un trist capăt de drum. Odată cu pierderea șansei de a prinde locul doi, motivația alb-violeților a avut de suferit, culminând cu această înfrângere pe teren propriu în fața ultimei clasate.
Deși am deschis repede scorul, când Sîrbu l-a deschis pe Ochea singur cu portarul și acesta l-a lobat (min. 13), restul jocului a lăsat de dorit, fiind presărat de erori și lipsindu-i incisivitate. Ambele echipe au avut câteva șanse, dar oarecum contrar cursului jocului Reșița a egalat, la o fază în care mai tinerii Mirescu și Moșoarcă nu s-au înțeles (min. 62). Al doilea gol al oaspeților a venit printr-o execuție de efect, de la marginea careului (min. 70), iar în ciuda unei dominări clare în ultimul sfert de oră, poliștii nu au mai putut reveni pe tabelă.
Chiar și la acest nivel, sau poate în special la acest nivel, câștigă cei care și-o doresc cel mai mult. Cred că asta explică în parte rezultatele excelente din prima parte a campionatului, în care echipa a crezut în sine și a căutat să arate celor care au dat-o drept victime sigure că nu așa stau lucrurile. Pierderea a doi fundași titulari în iarnă, Demenescu și, în special, Podină ne-a slăbit mult „la fundament”, iar acolo unde nu există o apărare bună, tot jocul suferă. Așa se face că față de cele șapte goluri primite în prima parte a sezonului, în a doua parte am încasat douăzeci și trei.
Am mai scris că formația antrenată de Victor Collins ar fi meritat mai multă atenție din partea conducerii clubului, în special în această iarnă. Dacă nu arăți recunoștință și nu premiezi performanțele, rezultatul inevitabil este ceea ce am văzut în a doua parte a sezonului. Generația 1999 ar fi meritat un sfârșit de juniorat mai bun, iar cei care rămân vor avea nevoie de întăriri pentru a putea reveni la Elite.
Normal că e un moment în care atât jucătorii, cât și noi, cronicarii filosofi, stăm să ne gândim ce urmează pentru ei. Trifon, Gavruță, Andreici, Cochințu, Dorobanțu, Ochea, Sîrbu și Sevici sunt „absolvenții” rămași la U19. Dintre ei, Cochințu (fundaş central, dar golgheterul echipei), Ochea și Andreici au mai avut tangențe cu echipa mare, deci ar fi mai îndreptățiți să spere că ajung în lotul (lărgit) la seniori. Oricum, avem de răspuns la niște întrebări existențiale înainte să vedem de ce jucători va avea nevoie Poli anul viitor.
Bravo băieți, mult succes în continuare!
Poli: Moșoarcă - Andreca, Cochințu, Mirescu, Iovanovici - Dorobanțu, Ochea - Bonda, Iseini, Ursu - Sîrbu
Kecskes pentru Bonda (min. 58)
Mihai pentru Ursu (min. 70)
U17: Poli - CSS Turnu Severin 1:2 (0:2)
Problemele la U17 au cu siguranță ceva în comun cu cele de la generația mai mare, însă atunci când echipa îți câștigă doar două meciuri (rămas unul, după retragerea celor din Târgu Mureș) într-un sezon competițional, trebuie să-ți pui și alte întrebări. Schimbare de antrenor cauzată de numirea temporară a lui Paleacu la echipa mare nu a ajutat, îngrijorătoare fiind lipsa de progresie văzută în acest an și faptul că alb-violeții au înscris cele mai puține goluri din seria de vest.
În disputa cu ultima clasată, formație care adunase doar un punct anterior, grație unui egal reușit acasă tot cu Poli, alb-violeții mici s-au întrecut în ratări, în vreme ce oaspeții au înscris la singurele ocazii avute. Primul gol a căzut rapid, când vârful oaspeților l-a văzut ieșit din poartă pe Popeț și a executat un lob inspirat, care a intrat în plasă (min. 10). Alb-violeții au insistat timid să revină, cu Dobrincu ratând o șansă singur cu portarul. Scorul a luat proporții la o pasă printre apărătorii noștri centrali, care a permis unui jucător advers să rămână singur cu portarul, de unde nu a iertat (min. 28). În partea secundă am avut mai multă intensitate, dar după bara lui Dobrincu din lovitură liberă, același Dobrincu, iar ulterior Toboșaru, au ratat deși aveau doar portarul de învins. Golul nostru a venit târziu, grație șutului în diagonală trimis de Târțău, la capătul unei faze prelungite de atac (min. 80), însă n-am mai avut timp să egalăm.
Am văzut câteva meciuri ale echipei U17 în acest an și mi-au plăcut mai mulți jucători. Toboșaru este cel care atrage primul atenția, fiindcă posedă viteză și capacitatea de a-și scoate din joc adversarii. Aduce puțin aminte de Bărbuț, iar dacă va deveni un mai bun jucător de echipă, va avea șansa să se afirme repede. Kecskes, care în ultimele meciuri a evoluat la U19 (și Toboșaru a prins un joc pentru juniorii mari), este un mijlocaș polivalent, căruia antrenorii par încă să-i caute poziția de bază, din care să-l ajute să se afirme. Chiar dacă am suferit ofensiv, atacantul Dobrincu are o mobilitate bună și a înscris de șapte ori la Elite - e drept, câteva din acele reușite din penalty. Și l-aș mai menționa pe fundașul stânga Codrea, un jucător care citește bine jocul, deși mai are de lucrat la partea fizică.
Nu sunt diferențe atât de mari valorice între componenții echipei U17, astfel că oricare poate „exploda” în următorul an de zile. Dintre cei menționați, cu excepția lui Kecskes, restul sunt născuți în 2002, ca mulți dintre coechipierii lor, acesta fiind unul din motivele pentru care rezultatele nu au excelat. Doar unul din motive.
Poli: Popeț - Târțău, David, Românu, Codrea - Chiriac, Turdean - Buga, Grosu, Dobrincu - Toboșaru
Badaood pentru Chiriac
Periat pentru Turdean
Tașcă pentru Grosu
Bain pentru Toboșaru
Postat de Stefan Carpanu la 18:20 Niciun comentariu :
Labels: Juniori
Note: Poli - Voluntari
Poli - Voluntari 2:3 (0:2)
[30 voturi]
Două, dacă nu trei intervenţii bune, atât cât a ţinut de el. Cu aşa o apărare...
Pare că adversarii au început să-i expună lipsa de experienţă a lui Haruţ. Nu e doar vina lui, fiindcă a rămâne unu la unu cu Benzar reprezintă o situaţie nasoală pentru orice adversar. După ce a fost mutat în linia de mijloc, parcă ne-a mers oleacă mai bine, deşi a pierdut pe final o minge care putea să ne mai coste un gol. Atunci când cei mai experimentaţi jucători îţi fac erorile pe care le-au făcut Cânu şi Raţ, ce să mai spui unui junior?
A pierdut o minge periculoasă, dar cred că a fost cel mai ok fundaş din acest meci. Este drept că nu prea are concurenţă şi titlul vine din oficiu, fiindcă n-a făcut cadou penalty-uri sau goluri. Faptul că a fost eliminat după partidă frustrează, deoarece echipa va trebui să improvizeze, din nou, un fundaş central.
Meci horror făcut de căpitanul nostru, care are parte de vină cam la toate golurile, iar singurul lucru prin care s-a evidenţiat au fost protestele sale. Nu cred că arbitrajul brigăzii de ieri merită apărat, însă atâta timp cât noi le dăm pe tavă nişte situaţii de genul celor pe care le-am văzut în acest meci, nu mai avem dreptul să comentăm. Avem o unică speranţă, că celelalte echipe nu vor profita la fel de slăbiciunile noastre defensive, fiindcă în rest...
Nota Cronicii: 2,5
M-am tot uitat la mingea raşchetată de Raţ înainte de golul trei şi n-am cuvinte. Sunt foarte admirativ pentru calitatea pe care o are fostul internaţional, chiar dacă prezenţa lui în echipă nu schimbă fundamental jocul nostru - e şi normal, evoluează pe un post defensiv şi nu are energia să susţină atacul cât am avea nevoie. Serviciile sale din faze fixe au fost şi aîn acest meci bune, cam tot ce-a făcut a fost ok, până la acea eroare. Se întâmplă, dar senzaţia că nu putem să ne bazăm pe nimeni în apărare este una deprimantă.
Mi s-a părut un meci mai bun al lui Munteanu, justificat prin mai mult decât centrarea la golul lui Roman. Din păcate, astăzi am stat exclusiv în flancul drept, mai ales în prima repriză, ceea ce a permis gazdelor să se aglomereze în zonă.
Dacă toţi ar juca cu dorinţa pe care a arătat-o Artean în ultimele meciuri, n-am fi aici. Tocmai această dorinţă de a scoate echipa din rahat îl face uneori să se hazardeze, să încerce şuturi din poziţii care nu se recomandă. Şi-a asumat penalty-ul şi l-a transformat cu siguranţă.
N-a arătat prea bine cât a fost pe teren, dar nu cred c-a jucat altceva decât ce joacă de obicei. Nu ştiu ce aşteptări avea Neaga de la el. Normal că nu ajută când te vezi obligat să faci o mutare tactică în minutul 20, n-ar fi trebuit să fim în această situaţie. Prea multă consistenţă nu am căpătat nici după înlocuirea sa.
Un meci în care nu cred că a existat.
Îmi plăcuse prestaţia lui Roman şi înainte de gol - a câştigat dueluri cu adversarii, a scos câteva libere, a continuat rapid jocul când s-a impus. Dacă ar fi evoluat aşa în celelalte meciuri, sigur nu era duşmanul public numărul unu. Mai are timp să se reabiliteze.
Deşi s-a găsit în câteva situaţii bune, a arătat inteligenţă în cum a gestionat fazele, i-a lipsit acel plus de calitate ca să profite de ele. A fost acea ocazie, în care s-a poziţionat bine să scoată adversarul din joc şi să scape spre poartă, însă în locul unei pase la Ciucur, liber, sau măcar a unui şut în forţă, a încercat un lob dificil care n-a ieşit. A mai avut o minge interesantă în centrul careului la care nu a preluat bine, deşi avea ceva spaţiu şi timp. Măcar a scos penalty-ul.
Două intervenţii de galben, ambele uşor întârziate, ambele se cam cereau. Problema n-a fost doar la Şeroni, ci la faptul că a fost expus astfel de coechipieri, în faţa unor adversari rapizi, care, s-a văzut, au pus multe probleme jucătorilor noştri greoi.
A dat mai multă consistenţă flancului stâng, deşi n-am mai ajuns să construim mari ocazii. Poate aş vrea să-l văd titular la următorul meci.
O schimbare care nu a adus mare lucru, asta şi fiindcă adversarul se apără destul de jos, iar serviciile către el au fost deficitare.
Viaţa de antrenor e grea, iar lipsa de experienţă se vede în special la felul în care se organizează apărarea. În acest meci n-am avut răspunsuri la viteza oaspeţilor. S-a păcălit cu Enescu, s-a păcălit cu Şeroni, s-a păcălit cu Popovici. Are meritul de a fi insistat cu Roman, care, în sfârşit, a mai răsplătit din încredere.
Greu de zis ce poate Neaga să facă. Echipa a luptat, ştirbeşte, dar sentimentul este, în continuare, că nu toţi trag la acceeaşi căruţă. Poate acel 3-4-3, denigrat drept experiment grozăvian, ar merita reîncercat, fiindcă o abordare cu trei în spate mai atenuează lipsa de calitate la nivelul fundașilor centrali. N-am arătat chiar rău în trei fundași în partea secundă, cât am jucat cu om în minus.
Cei care consideră că îşi permit să retrogradeze cu Poli ca apoi să mai aibă cine ştie ce carieră, se înşeală. Asta fiindcă o retrogradare, cu lotul acesta, denotă un eşesc atât colectiv, cât şi personal. Unii nu mai au această miză, fiindcă se retrag probabil la vară; alţii, mai ales cei peste treizeci de ani, vor avea viaţă foarte grea în a-şi mai găsi echipe, poate doar la nivel de ultimele două, trei clasate, deşi ei s-ar considera jucători de play-off. Rămân câţiva jucători în miez de carieră, care speră, poate, la destinul lui Bărbuţ, şi câţiva tineri, care tot aşteaptă covorul roşu, ca să arate cât de grozavi sunt ei.
Nu zic că trebuie să-ţi dai sufletul pe teren, fiindcă sufletul e o treabă complicată, dar dacă nu joci în primul rând pentru colegii tăi, răsplata nu poate fi decât cea cu care ne confruntăm. În situaţia actuală, există doar două explicaţii pentru soarta echipei: nu vor mai mult sau nu pot mai mult. Ai trecut prin mâinile a trei antrenori, cu aceleaşi rezultate de opt luni de zile, deci nicicare dintre explicaţii nu te recomandă ca fotbalist. Cu tot respectul pentru munca depusă, pentru efort, pentru cei cărora le pasă, avem un singur jucător care a arătat în acest an că merită să joace în Liga 1, la un club mai bun ca o Poli clasată la retrogradare.
Nicunul - 36,7%
Cătălin Straton - 26,7%
Mihai Roman - 13,3%
Alexandru Munteanu - 10%
Andrei Artean - 6,7%
Gabriel Cânu - 3,3%
Răzvan Raț - 3,3%
Postat de Stefan Carpanu la 17:22 Niciun comentariu :
Unele lucruri se schimbă, pentru altele e nevoie de miracole. Cu un joc defensiv execrabil, alb-violeţii au oferit un avantaj nepermis oaspeţilor în prima repriză, ca apoi să alerge, cu om în minus, după egalare. A părut vag posibil spre final graţie reuşitelor semnate de Artean (penalty) şi Roman (!!), însă doar a părut, şi astfel am mai scos o echipă din horă, cel puţin pentru următoarele etape.
Nici nu a început bine partida, că ne-am făcut-o deosebit de grea: Cânu a degajat mingea într-un adversar, acesta scăpat singur cu Straton, portarul a parat în primă fază, însă balonul i-a revenit lui Benzar, care a înscris (min. 7). Cred că era prima fază la care oaspeţii au ieşit din propria jumătate, dar cum Voluntariul are o echipă cu destulă calitate în treimea ofensivă, acest dezavantaj pe tabelă avea să cântărească mult. Cânu ar fi vrut un penalty când s-a găsit cu o mână pe el la un corner, iar la ce penalty-uri a dat Colţescu în acest meci, putea să dea (min. 11). Nu venise încă timpul lor. În schimb, FC Voluntari a forţat pe flancul nostru drept, unde Haruţ, nesusţinut de coechiperi, a avut mult de furcă în faţa lui Benzar. După o ocazie cu finalizare imprecisă (min. 16), Straton a intervenit la o lovitură liberă bătută pe poartă şi am scăpat la a doua reluare, trecută peste (min. 19). Văzând că linia mediană suferă, Neaga l-a introdus pe Şeroni în locul lui Enescu, o schimbare pe care, probabil, avea s-o regrete (min. 19). Drăghici ar fi vrut ceva la un contact în marginea-interiorul careului, n-a primit, şi tot el s-a găsit într-o situaţie bună la finalizare, însă a ales un lob complet eşuat, poate chiar şi în locul unei pase pentru Ciucur (min. 28). Deşi am controlat teritorial jocul, nu am arătat prea bine când trebuia să vină ultima pasă, în timp ce oaspeţii au fost mai mereu tăioşi. Benzar a tras pe lângă din marginea careului (min. 37) şi tot el i-a pasat lui Deac, în zonă centrală, şutul acestuia lovind bara (min. 39). A venit, normal, golul doi: minge din propria jumătate, Benzar se infiltrează între Cânu şi Melinte, iar primul îi dă în brânci în careu - penalty. Straton e aproape, dar Marinescu înscrie (min. 43). Poli încheie repriza cu lovitura de cap a lui Şeroni, peste.
Am încercat ceva imediat ce-am ieşit de la pauză, însă voleul lui Roman a lovit un adversar. Apoi ne-am înmuiat ca, într-un final, să ne-o mai dăm o dată cu barda: Cânu respinge o minge lungă din nou la adversar, Deac în acest caz, care trece de Şeroni şi fundaşul nostru îl agaţă. Al doilea galben şi eliminare (min. 55). Nici n-am trecut bine de fază că Benzar s-a văzut din nou unu la unu cu Haruţ, a încercat să treacă de el şi s-a aruncat neconvingător în careu - destul însă pentru Colţescu, care a dat penalty. De bine, de rău, Bălan a tras tare şi peste (deja vu?), iar două minute mai târziu Drăghici s-a pus inteligent în faţa lui Horj pe o minge lungă şi s-a văzut împins, tot în careu (min. 60). Cânu ar fi vrut un al doilea galben pentru fundaşul Voluntariului, dar s-a ales doar cu un cartonaş pentru proteste. Artean a înscris cu siguranţă, am sperat câteva minute, înainte ca un nou defect major în apărarea noastră să ne taie aripile: Raţ se păcleşte cu respingerea în faţa lui Deac, acesta ciupeşte mingea înainte lui Cânu şi Bălan marchează singur cu Straton (min. 65). Meciul a intrat într-o nouă fază moartă, până la o nouă şansă a lui Bălan, scoasă de portar (min. 74). Un minut mai târziu ne-am văzut sperând din nou, când o centrare ca la carte a lui Munteanu a fost trimisă cu capul de Roman în plasă. Deşi am insistat puţin după gol, n-am mai avut resurse să punem la încercare poarta până la final, astfel că meciul s-a terminat cum s-a terminat.
Foarte greu de zis ce putem face ca să întremăm apărarea. În anumite faze ne lipseşte calitatea, iar atunci când cei mai experimentaţi jucători îţi greşesc catastrofal, n-ai ce face. Meciul cu Juventus ne obligă la victorie, mai discutăm după.
P.S. Eliminarea lui Melinte după terminarea meciului (înjurături), ne vede forţaţi să improvizăm din nou în centrul apărării în următoarea partidă. Vai.de.noi.
Poli: Straton - Haruţ, Melinte, Cânu, Raţ - Munteanu, Artean, Enescu, Ciucur - Roman, Drăghici
Şeroni pentru Enescu (min. 19)
Ţigănaşu pentru Ciucur (min. 46)
Popovici pentru Drăghici (min. 76)
Postat de Stefan Carpanu la 20:49 Un comentariu :
Avancronică: Poli - Voluntari
Am zis ceva de cinci puncte la ultima avancronică? Să-mi fie permisă ajustarea afirmației: minim-minimorum șapte puncte. De ce? Fiindcă trei cu Juventus sunt musai și fiindcă nu ne mai permitem o înfrângere cu Voluntari. Din contră, la ce se joacă, lupta se dă mai ales între noi, Mediaș, Voluntari și Chiajna. Asta, evident, dacă ne iese calculul și îi scoatem pe Juventus din ecuație cu o victorie săptămâna viitoare. Calcule, calcule. Poate e prea devreme.
Nu sunt deloc sigur că Voluntariul va ieși bine pe seama numirii lui Adi Mutu ca antrenor. Este o formație care are mulți jucători de calitate, în special în ultima treime, însă în ultima vreme n-a prea arătat-o. Rezultate obținute în acest an? Două victorii cu noi, una cu Chiajna, egal cu Sepsi și șapte înfrângeri. A spune că nu sunt în formă este eufemistic, mai ales că vin după un meci pierdut acasă cu Juventus, în fața cărora nici n-au arătat capacitatea de a forța egalarea, deși au avut timp s-o facă.
Normal că la conferința de presă s-a discutat despre cum echipa vrea să câștige toate punctele de la Timișoara, să iasă din zona periculoasă, că va avea loc o schimbare de atitudine față de jocul din ultima etapă. Poate că și cei de la Voluntari sunt într-o situație mentală în care ne-am aflat noi acum două luni, când aveam impresia că suntem prea buni pentru lupta aceasta la retrogradare. Fiind și fără Mutu pe bancă, suspendat, ar fi bine să-i luăm tare de la debut, căci o lovitură rapidă le-ar șubrezi și mai mult moralul chinuit.
Absențe la nivelul lotului nu văd să existe, însă vom vedea ce jucători vor fi schimbați din primul unsprezece, după prestația cu Juventus.
În cazul alb-violeților, știm cu siguranță că ne va lipsi Vaşvari, suspendat după cumul de cartonaşe. Cel mai probabil înlocuitor este Enescu, deși atunci am evolua cu doi închizători, ceea ce nu este tocmai ideal pentru un meci care trebuie câștigat. Vom vedea dacă antrenorul rămâne fidel formulei cu doi atacanți, mai ales că are destule bătăi de cap să-l aleagă pe al doilea. Drăghici, după reușita din ultimul meci, ar trebui să aibă locul asigurat. Ne rămâne să sperăm și că Melinte poate evolua la parametri maximi, deși la cât a suferit fizic în ultima vreme, nu ar fi o surpriză să-l vedem pe Șeroni în primul unsprezece.
Ce mai zice Neaga?
„Sperăm într-o victorie cu Voluntari, avem un moral bun și sperăm într-o nouă victorie. Suntem conștienți de importanța acestui meci pentru că fiecare meci din cele rămase are o importanță aparte. Sper să reușeșc să-i aduc pe băieți în formă la acest meci. Atmosfera e relaxată, s-au antrenat foarte bine băieții și sper să vorbim de un succes.”
Este ușor să zici că această victorie obținută în fața Chiajnei „ne dă încredere”, aşa cum declara Alex Munteanu, la aceeaşi conferinţă de presă, sau că „atmosfera e relaxată”. Nu cred că lucrurile se schimbă chiar așa ușor, deși înțeleg că încercăm să creăm un cerc virtuos - rezultate, încredere, rezultate. Vom vedea pe teren ce înseamnă toate astea, într-un nou meci deosebit de important.
Altfel, ca o paranteză, nu pot să nu râd când văd cât cancan face presa din fotbal, la fiecare ocazie. De această dată, cu cei doi buni prieteni, ajunşi naş şi fin, au mai avut o dată oportunitatea să apeleze la puţul nesecat al irelevantului şi n-au dezamăgit. Şi te mai miri că pe nimeni nu mai interesează fenomenul.
Postat de Stefan Carpanu la 10:03 Un comentariu :
Etapa fotbaliștilor împrumutați #28aprilie
Punctele principale de atracție ale etapei: Ripensia învinge și scapă de emoții și Reșița face doar egal acasă cu liderul Șirineasa.
Victorie spectaculoasă a Ripensiei, 2-1, cu Bocșan unic reprezentant al contigentului alb-violet. Conduși la pauză după un gol la vinclu al oaspeților, ripensiștii au egalat în debutul mitanului secund, au rămas în zece pe două prostii comise de Apro, și totuși au câștigat grație unei reușite de efect a lui Toma. Salvarea de la retrogradare devine, astfel, aproape certă.
Doar egal pentru Politehnica în duelul de acasă cu codașa Pandurii, scor 1-1. Motreanu a fost suspendat pentru acest meci.
Nimic nou pe frontul călărășean.
Reșița o dă cu bățu-n baltă în fața liderului de la Șirineasa și pierde victoria în prelungirile partidei, scor final 1-1. Podină, ca în toate meciurile mai tari ale reșițenilor, doar rezervă. Unica șansă la promovare a acestora se joacă, astfel, prin comitete.
Multe goluri pentru lugojeni în victoria cu 6-1 în fața celor de la Hermannstadt II. Portarul David Filip a fost titular, Fridrich a intrat pe parcurs, în vreme ce Daniel Filip a rămas pe bancă. Pădurariu a prins și el nouăzeci de minute, obținând penalty-ul din care gazdele au deschis scorul.
Derby-ul local între Ghiroda și Giarmata s-a încheiat cu scorul de 2-0 pentru primii. Dintre alb-violeți, Totic a fost titular, în vreme ce Ciobanu și Pop au intrat pe parcurs. Gazdele au învins prin golurile semnate de Baranyi.
Între timp, Giarmata a ratat mai multe șanse de a înscrie, într-o partidă în care Sporin a fost titular.
Denis Golda Ripensia L2 0 0 -
Cristian Podină CSM Reșița L3 0 0 -
Harald Fridrich CSM Lugoj L3 30 0 -
Cristian Pădurariu CSM Lugoj L3 90 0 -
Daniel Filip CSM Lugoj L3 0 0 -
David Filip CSM Lugoj L3 90 0 -
Denis Ciobanu ACS Ghiroda L3 xx 0 -
Damir Totic ACS Ghiroda L3 xx 0 -
Alexandru Lazăr ACS Ghiroda L3 0 0 -
David Pop ACS Ghiroda L3 34 0 -
Postat de Stefan Carpanu la 14:16 Niciun comentariu :
Note: Poli - Chiajna
Poli - Chiajna 1:0 (0:0)
[52 voturi]
Un șut pe poartă parat, dar și două intervenții importante pe minge care se îndreptau în zone neplăcute.
Expus la una din ocaziile de pe final ale Chiajnei, Haruț a început cu trac partida și nici n-a reușit să contribuie la atac cu centrările sale.
Evoluția lui Melinte mi s-a părut foarte îngrijorătoare în prima repriză. Cumva mă liniștește să știu că era accidentat, fiindcă atât cât a jucat, a comis o sumedenie de greșeli. Nu este însă un semn bun, că această suferință fizică nu-i dă pace de fel, de câtetva etape bune deja.
Și-a pierdut adversarul la una din ocaziile oaspeților, însă în rest mi s-a părut foarte solid, atât pe intercepții și respingeri, cât și în două, trei momente defensive cheie. Păcat de ratarea de la finalul primei reprize.
Poate a fost prins o dată cam sus, asta deși în prima parte n-a contribuit semnificativ la faza ofensivă. În rest, un joc inteligent, disciplinat, servicii periculoase la fazele fixe (a se înțelege puternice, nu în brațele portarului, cu efect), nu am ce critica, decât să reiterez speranța că poate fi mai prezent în ultima treime.
Ne-a venit greu să-i evaluăm pe Munteanu și pe Ciucur. Ambii au fost implicați în multe faze, dar n-au avut o rată bună de conversie. În cazul lui Munteanu, acesta s-a hazardat la câteva șuturi ratate, dar insistența mai vine și răsplătită, cum s-a întâmplat la gol. Parcă a început să conlucreze mai bine și cu Haruț. La fel de adevărat este că hențul comis în prima repriză aproape că ne-a costat scump.
Am apreciat jocul lui Artean din acest meci, combativitatea sa premițându-ne numeroase recuperări. Pentru cei cu ochiul format, sigur s-a văzut că golul a plecat de la o asemenea recuperare, cuplată cu lansarea lungă pentru Popovici.
Profilul lui Vașvari nu este tocmai de ceea ce i se cere - trebuie să depună un efort consistent pentru a acoperi o zonă consistentă de la închidere, până la linia a doua în spatele vârfurilor. A avut o urcare bună în prima parte, pe spațiu liber, dar și în acest caz serviciul a fost deficitar, iar când te prinde sus o asemenea fază, te trezești subnumeric în apărare. O prestație rezonabilă în ansamblul ei, dar fără sclipiri.
Cred că acesta a fost meciul în care am simțit cel mai acut lipsa piciorului stâng la Ciucur. Dacă în prima repriză a mai mers cumva, cu acel șut respins de portar și pasa pentru Cânu, când a lovit bara, în partea secundă a avut mari dificultăți în a-și mai depăși adversarul direct.
Chiar nu știu ce speranțe mai putem avea de la Roman. Oricât aș încerca să-mi aduc aminte, nu reușesc să adun niște reușite din meciul acesta. A mai ținut de minge, a mai pasat-o, dar este mult prea puțin de la un jucător adus să dea goluri.
Nu este ca și cum Drăghici își trecuse în cont mai multe argumente pozitive atunci când Neaga a ales să-l schimbe pe Roman. A avut, totuși, lovitura de cap scoasă de pe linia porții în prima repriză, iar ulterior s-a dovedit omul decisiv: întâi, când a recuperat mingea pe care i-a întors-o lui Țigănașu, șutul acestuia fiind parat, iar apoi la gol. Orice deficiențe ar avea în mobilitate (care s-au văzut inclusiv la acel șut mult peste, când, un jucător cu viteză, ar fi putut înainta mai adânc în careu), Drăghici are un simț al porții mai dezvoltat ca orice alt atacant din lot.
A intrat bine în joc, n-a avut mari emoții defensiv, și a încercat să treacă prin adversari cu forța sa caracteristică. Un plus mare pentru atitudine, chiar dacă lansările sale au lăsat de dorit.
Multe frustrări din partea lui Popovici, care a avut o fază de efect, fără finalitate, și în rest n-a părut bine racordat la restul echipei.
Și el a intrat bine în meci. A avut acea ocazie și i-a permis lui Raț să urce mai mult, acoperindu-l. Poate ar merita încercat titular într-unul din meciurile viitoare, în linia de mijloc.
Noul antrenor și-a asumat o mutare tactică, tentativa de a juca cu două vârfuri, dar nu i-a prea ieșit. Echipa a rămas cu deprinderile din 4-2-3-1, astfel că 4-4-2-ul a arătat mai mult ca un 4-1-3-2. Nici cu doi oameni în careu, nu am reușit să aducem mingea cu viteză și precizie în zona acestora de acțiune. Schimbările efectuate au funcționat așa cum puteau ele să funcționeze, dar se remarcă faptul că au fost făcute când trebuia.
Eu nu văd ceva fundamental diferit din partea echipei de la plecarea lui Grozavu, ceea ce, sincer, nu este neapărat un lucru rău. Trebuie să mai țină puțin cu noi norocul, dar să ni-l mai facem și singuri pe alocuri.
Chiar dacă am scris că nu văd ceva fundamental diferit la echipă, poate afirmația se restrânge în primul rând la nivelul jocului. Atitudinea pare puțin mai bună, ajutați fiind și de intrarea lui Raț printre titulari. Am tras până în ultimul minut și am crezut, ceea ce este în primul rând meritul jucătorilor. Așa și pe mai departe.
Octavian Drăghici - 48,1%
Gabriel Cânu - 13,5%
Niciunul - 11,5%
Alin Șeroni - 5,8%
Răzvan Raț - 5,8%
Gabriel Vașvari - 5,8%
Cătălin Straton - 3,8%
Alexandru Munteanu - 3,8%
Alexandru Ciucur - 1,9%
Postat de Stefan Carpanu la 21:41 Niciun comentariu :
Aș zice că era inevitabil, dacă nu ne-ar fi eludat atâta vreme: o dușcă bună de șansă. Deși alb-violeții au dominat aproape întreaga partidă, ne-a lipsit precizia la ultima pasă, iar atunci când am avut golu-n bocanc (cap), am dat-o-n bară. Un șut al lui Munteanu în minutul 90+3 a fost însă deviat instinctiv de Drăghici, balonul a luat o traiectorie peste portar și s-a dus în vinclul porții - un gol pe măsura tuturor suferințelor din aceste luni, care seamănă, măcar emoțional, cu acea reușită a lui Javi Hernandez împotriva Voluntariului, din aprilie lui 2015. Să sperăm că ce urmează va fi un reviriment, nu ultima jubilare.
Părea că vom avea parte de altfel de meci în primul sfert de oră, deși, în adâncurile noastre, știam că nu există altfel de meciuri pentru Poli, ci doar același fel cu alt deznodământ. Alb-violeții au intrat bine în joc, așezați în 4-4-2, au pus presiune pe adversar și au avut prima șansă la șutul lui Ciucur, pe o minge statică, respins de portar în corner (min. 8). Ne-a pierit însă consistența după acele prime cincisprezece minute și jocul a devenit destul de tern, mai ales că Ciucur se chinuia în flancul stâng, iar centrările din flancul drept nu găseau pe nimeni. Oaspeții nu ne-au dat emoții până la o liberă spre finalul reprizei, după un henț comis de Munteanu, mingea trecând puțin pe lângă vinclul porții (min. 44). Poli putea și trebuia să intre în avantaj la pauză, când la cornerul bătut de Raț mingea l-a găsit pe Drăghici, devierea acestuia cu capul a fost scoasă de pe linia porții, ca apoi balonul să-i revină lui Cânu, cu timp și spațiu la unsprezece metri, însă căpitanul nostru a trimis cu capul în bară (min. 45).
Mi-am tot derulat faza în cap pe parcursul pauzei, cu teama că din nou ne-am jucat marea șansă. Repriza secundă ne-a forțat să facem rapid două schimbări, întâi pe Melinte, accidentat, și apoi pe Roman, dezamăgitor. Deși am dominat copios teritorial, nu am reușit să legăm pasele în preajma careului advers, lipsindu-ne acel strop în plus de calitate, de viteză care face diferența. Am văzut niște șuturi de la distanță imprecise, semnate de Munteanu și de Drăghici, am văzut un culoar ideal pentru Munteanu, însă pasa lui Ciucur a fost către adversar, am mai văzut câteva centrări care n-au găsit niciun destinatar. Oaspeții au început să fie tăioși în a doua parte a reprizei, prin două-trei libere, precum și o contră la care am scăpat cu fața curată deși ne aflam unu contra doi. În sfârșit, în preajma minutul 80, avem și finalizare la faze, cu Drăghici luptând pentru o minge lungă pe care reușește să i-o retrimită lui Țigănașu, acesta a pătruns în careu, iar șutul său puternic a fost respins în corner de portar. Au urmat câteva faze fixe consecutive, cu cea mai mare șansă aparținându-i lui Șeroni, care a trimis moale, pe portar, cu capul (min. 82). Straton a avut două intervenții importante, la o centrare a lui Bawab, precum și la șutul de la distanță al lui Deaconu (min. 89), iar meciul lăsa impresia că se duce spre un egal implacabil. A venit însă acea acțiune la o ultima fază a meciului, o acțiune prelungită care a făcut circuit de pe flancul drept, pe cel stâng, ca să se întoarcă apoi la Munteanu - iar deznodământul vi l-am divulgat deja, 1-0 grație inspirației lui Drăghici.
N-are rost să mai filosofez despre importanța acestor puncte. Chiajna a arătat rău și dacă nu băteam astăzi...în fine. Urmează alte două meciuri mari acasă, de care trebuie să tragem cu dinții ca să le câștigăm. Chiar dacă am deplâns lipsa de calitate în ultima treime, echipa a luptat astăzi și avem nevoie în continuare de același tip de efort și de dedicare. Am semnat prin acest succes nu doar primele trei puncte din octombrie încoace, ci și prima partidă fără gol primit de la acel egal, 0-0, cu Dinamo, din decembrie. Nu o fi fost un meci perfect, dar avem din nou luxul de a spera.
Luptă Poli!
Poli: Straton - Haruț, Cânu, Melinte, Raț - Munteanu, Vașvari, Artean, Ciucur - Roman, Drăghici
Șeroni pentru Melinte (min. 50)
Popovici pentru Roman (min. 54)
Țigănașu pentru Ciucur (min. 67)
Postat de Stefan Carpanu la 21:07 3 comentarii :
Avancronică: Poli - Chiajna
Ne agățăm de cele mai mărunte lucruri, ca să găsim motive de speranță. Oricât de teoretice ar fi șansele noastre și fără o victorie sâmbătă, este greu de crezut că scăpăm dacă nu batem. Sau, să zicem așa, fără minim-minimorum cinci puncte în următoarele trei meciuri, cu victorie versus Juventus.
Ultima săptămâna a adus un antrenor nou la Chiajna, pe Ionuț Badea. Badea vine cu ambiții mari și are o clauză de bonus pentru câștigarea campionatului anul viitor, mai ales că s-a vorbit în aceste zile despre sosirea unui finanțator potent anul viitor la echipa ilfoveană. Pentru binele nostru, ne rămâne să sperăm că o să-i adune de prin liga secundă.
Chiajna are două victorii în acest an, una cu Juventus și una cu Voluntari, ambele acasă. O zestre foarte slabă pentru o echipă cu jucători interesanți, cu nume, și o situație financiară stabilă. De obicei se spune că jucătorii trebuie să fie montați 100%, hai 101%, însă Ionuț Badea știe mai bine:
„Mesajul meu este să dea 500% la fiecare partidă, rămâne de văzut dacă acest lucru se va întâmpla.”
Da, rămâne de văzut.
Memoriile depuse în această săptămână de Vașvari și de Ciucur (plus Țigănașu, deși situația acestuia nu este clară) nu întremează nivelul de încredere pe care îl avem în prioritățile jucătorilor. Dacă cei care intră pe teren nu sunt cu capul la fotbal, șansele de a scăpa ni se reduc spre zero.
Cu mai toți jucătorii apți, cu excepția lui Ciaccheri, îi rămâne lui Neaga să aleagă un prim unsprezece care să caută victoria. Ce înseamnă asta? Sincer, nici nu știu. Poate prezența lui Zaluschi în primul unsprezece ca om în spatele vârfurilor, sau eventual a lui Bîrnoi, care însă nu pare într-o formă grozavă. Alegerea vârfului titular nu va fi ușoară, niciunul dintre jucătorii de pe post nefiind convingători.
Ce zice Neaga?
„Ne aflăm în fața un meci foarte important, dar nu decisiv. Toată lumea trebuie să știe că suntem foarte concentrați pentru joc. Fotbaliștii noștri s-au pregătit foarte bine, dar nu vreau să se creeze o presiune în plus, ca și cum ar fi un meci capital. Este un joc important, dar nu decisiv. În total, sunt 24 de puncte puse în joc! Se poate întâmpla orice după meciul de sâmbătă: poți câștiga și apoi să retrogradezi, poți să pierzi, dar în cele din urmă să te salvezi. Important este să jucăm cu aceeași dorință cu care am evoluat în special în repriza a doua cu Dinamo. Dacă vom juca așa, sigur ne vom salva!”
Chiar dacă încearcă să nu pună presiune pe jucători, doar cei fără simțul responsabilității pot rămâne imuni la importanța jocului de sâmbătă. Ca să nu mai spunem de umilința pe care ne-au tras-o la ultima întâlnire directă.
Postat de Stefan Carpanu la 09:44 Niciun comentariu :
Etapa alb-violeților împrumutați #25aprilie
Etapă intermediară cu dramă de toate felurile la Arad.
Înfrângere dureroasă pentru Ripensia cu Balotești, 1-3, care îi expune pe galben-roșii la un final încins de campionat. Bocșan titular, Golda intrat pentru câteva minute în prelungiri, Contra rezervă.
Tevatura biletelor cumpărate de suporterii alb-violeți, care apoi n-au fost lăsați să intre pe stadion, s-a lăsat cu o pată neagră pe obrazul fotbalului românesc. După ce, pe teren, Politehnica a fost echipa care a dominat, cu Motreanu obținând un penalty pe care Sorescu l-a ratat, echipa Druckeriei a abandonat meciul în minutul 62, în formă de protest. Nu este laptele nostru ca să ne băgăm ca musca, dar nici măcar Iancu nu a retras vreodată echipa de pe teren. Se putea protesta în multe feluri, fără a altera mesajul că „fotbalul e pentru suporteri” cu un scandal de talia celor făcute cândva de mai marele patron.
Reșița bate cu 2-0 la Deva, cu Podină integralist.
Victorie lejeră a lugojenilor la Cermei, scor 3-0. Fridrich, Daniel Filip și Pădurariu au fost titularii de serviciu, cu cel din urmă schimbat însă la pauză.
Înfrângere destul de strânsă la lider, 0-2, cu a doua reușită marcată abia în prelungiri de către gazde. A fost un meci cu ocazii de ambele părți, în care deși Șirineasa a avut inițiativa, cu puțină șansă Ghiroda putea aduna puncte. Lază și Totic au fost titulari, în vreme ce Ciobanu și Pop au intrat pe parcurs. De remarcat faptul că treaba merge mai bine la Ghiroda după heirupul din această iarnă, cu schimbările de antrenor.
Victorie impresionantă a Giarmatei în disputa cu Craiova II, scor 3-2. Puncte importante pentru formația timișeană, la care Sporin a fost titular.
Denis Golda Ripensia L2 1 0 -
Radu Motreanu ASU Politehnica L2 62 0 -
Cristian Podină CSM Reșița L3 90 0 -
Alexandru Lazăr ACS Ghiroda L3 xx 0 -
David Pop ACS Ghiroda L3 13 0 -
Postat de Stefan Carpanu la 13:05 Niciun comentariu :
Etapa alb-violeților împrumutați #21aprilie
Un weekend cu fotbal pentru toate gusturile.
Doar Bocșan a evoluat în înfrângerea pe teren propriu, 0-1, cu secund clasata Hermannstadt. A avut un joc destul de bun, unicul gol venind pe o ezitare a portarului Rădulescu. Golda și Contra doar rezerve.
Clubul de pe Știința a stat în această etapă, organizând în schimb un meci eveniment între echipa actuală și echipa care juca sub numele de Poli AEK în 2002. Într-un univers ideal, se putea face altfel asta, putea fi un gest care să unească orașul, nu să accentueze unde a ajuns fotbalul timișorean, atât în raport cu sine însuși, cât și cu publicul spectator.
Încep să mă întreb dacă Doman va mai evolua la Călărași.
Podină a revenit în primul unsprezece și a fost integralist în meciul cu submediocra echipa din Bălești. Scor final 6-0.
Daniel Filip, Fridrich și Pădurariu au fost toți trei titulari și toți au schimbați pe parcursul disputei câștigate de lugojeni cu 4-1 împotriva Filiașului. Vârful Pădurariu a și marcat primul gol al partidei, conform sporttim, deși liga2.ro îl dă pe Bozian drept marcator. Aș da crezare presei locale. David Filip a rămas pe bancă, în vreme ce Popan este tot accidentat.
Ghiroda a terminat la egalitate cu Deva, 1-1, într-o partidă în care au evoluat titulari Lazăr și Totic, iar pe parcurs au mai intrat Ciobanu și Pop. Urmează deplasarea la liderul Șirineasca în intermediară, iar sâmbătă un meci acasă cu...
...echipa la care Sporin rămâne om de bază. Giarmata a pierdut însă cu 2-3 în fața șoimilor lipoveni, astfel că situața din clasament rămâne ușor precară. Fundașul dreapta a semnat centrarea care a precedat lovitura de unsprezece metri de la primul gol, a luat un galben în repriza secundă și a fost schimbat chiar înainte de a reușita gazdelor din prelungirile partidei.
Radu Motreanu ASU Politehnica L2 - - -
Harald Fridrich CSM Lugoj L3 72 0 -
Cristian Pădurariu CSM Lugoj L3 61 1 -
Daniel Filip CSM Lugoj L3 69 0 -
David Pop ACS Ghiroda L3 14 0 -
Sinisa Sporin M. Giarmata L3 89 0 -
Postat de Stefan Carpanu la 09:55 Niciun comentariu :
Note: Dinamo - Poli
Dinamo - Poli 1:0 (0:0)
[40 voturi]
O nesiguranță la debut de meci a fost urmată de o serie fascinantă de parade. Cinci ocazii imense scoase de portar, ceea ce spune multe despre calitatea jocului nostru defensiv, în special în prima parte.
Destul de tragic în prima parte, cu trei ocazii izvorâte direct din flancul drept, unde Străuț a avut și foarte puțină susținere. În partea secundă ne-am regrupat, însă tot Străuț a fost cel care la gol l-a pierdut din marcaj pe Moldoveanu, asta dacă este să facem abstracție de ofsaid.
Mi s-a părut că Melinte a suferit mai mult decât Cânu, el fiind cel care putea, eventual, să-l mai susțină pe Străuț - el sau unul dintre închizători. În mare, însă, a evoluat rezonabil, iar slăbiciunile din prima repriză au ținut și de deciziile de titularizare ale lui Neaga.
Știu că este o fază care de regulă nu prinde rezumatele de meci, dar intervenția lui Cânu de la începutul partidei, unu la unu cu Moldoveanu cred, a fost remarcabilă. Era să fie expus de Mahlangu ulterior, însă ca prezență, ca atitudine, Cânu a fost ce trebuie.
Prins expus în câteva rânduri, Raț a avut o prestație rezonabilă și și-a trecut în cont câteva acțiuni pozitive și o grămadă de pase precise, mai ales în primea parte a meciului. Timid tatonaj la Torje înainte de șut. Aș fi vrut să-l văd puțin mai ofensiv, dar la ce făceau dinamoviștii cu noi, nu știu dacă ne-am fi permis.
Am suferit la mijloc în prima repriză, aceasta fiind zona în care gazdele au creat rapid superioritate. Mutat mai sus, Vașvari a avut un efect mai mare asupra jocului, chiar dacă i-au lipsit sclipirile care să facă diferența.
O fază din prima repriză are și Artean pe conștiință, care în rest nu ne-a oferit multe argumente de ce ar trebui să fie titular.
Deși a insistat mult, pe tot frontul de atac, n-a reușit să concretizeze multe acțiuni și atunci când a trebuit să dea drumul la minge, fie a făcut-o greșit, fie a făcut-o târziu.
Câteva slalomuri spectaculoase, dar fără nicio finalitate, exceptând mingile pierdute.
Puțin succes în duelurile unu la unu. Dacă reușea să plaseze mingea la ocazia avută...altfel, tatonare neconvingătoare la Torje înainte de gol.
Absent în prima repriză, a mai recuperat în a doua, prin centrarea (semi)reușită la ocazia lui Ciucur și șutul trimis din unghi spre poartă. Puțin.
A intrat bine în joc, la închidere, și am fost foarte impresionat de cum a jucat cu mingea la picior, de pasele oferite și de curajul de a cere balonul cu fiecare ocazie. Putea fi jucat mai des de coechipieri. I-a făcut față bine în două rânduri lui Torje (ca notă diversă, coleg cu Străuț la...Poli II).
Nu s-a prea văzut în joc după ce a intrat, ceea ce nu e chiar rău în acest caz.
Niciun impact asupra jocului.
Lotul are niște deficiențe la mijlocul terenului, atât defensiv, cât și la construcție, pe care niciun antrenor n-a reușit să le elimine pe deplin. Astăzi s-au simțit acut, Străuț fiind lăsat de unul singur și complet depășit de Salomao în prima parte - o titularizare curioasă, de altfel, din moment ce Haruț a arătat mai mereu calitate. Ceea ce nu se poate spune despre cel ales să-l înlocuioască, Bîrnoi, care are fler, dar este prea rar util echipei. Utilizarea lui Popovici în atac a fost o alegere logică, dar nu a dat roade.
Mi-au îmbunătățit tonusul declarațiile sale de după meci. Fără dat din umeri și neputință, cu iritare la adresa arbitrajului și încredere în jucători. Ei trebuie să i-o răsplătească.
Repet ce am scris în cronică: aș vrea să văd din partea tuturor că le pasă, că sunt implicați sută la sută. Să fie supărați, chiar dacă înțeleg că e greu, după atâta supărare, și atâta tensiune, și atâtea neajunsuri să mai găsești resurse să te superi când un Istvan Kovacs își bate joc de tine. Nu știu de ce mi se pare brusc evident că lipsa asta de supărare este (o parte din) motivul pentru care ne aflăm la retrogradare.
Cătălin Straton - 82,5%
Alexandru Ciucur - 7,5%
Gabriel Cânu - 2,5%
Răzvan Raț - 2,5%
Gabriel Vașvari -2,5%
Cosmin Bîrnoi - 2,5%
Postat de Stefan Carpanu la 16:29 Niciun comentariu :

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM